## 

## REPUBLIKA HRVATSKA

## VUKOVARSKO-SRIJEMSKA ŽUPANIJA

## **msotw9_temp0 OPĆINA TOVARNIK**

## **OPĆINSKI NAČELNIK**

## KLASA: 402-06/22-01/01

## URBROJ: 2196-28-03-22-1

## Tovarnik, 29.06.2022.

Temeljem čl.11 st.2. Zakona o poticanju razvoja malog gospodarstva (NN 29/02, 63/07, 53/12, 56/13 i 121/16), Programa poticanja razvoja poduzetništva na području Općine Tovarnik za 2022. godinu (KLASA: 024-03/22-01/15, URBROJ: 2196-28-02-22-1 od 26.04.2022.), i čl.31. Statuta Općine Tovarnik (Službeni vjesnik Vukovarsko-srijemske županije 3/22), općinski načelnik Općine Tovarnik objavljuje

**JAVNI POZIV**

za podnošenje zahtjeva za dodjelu potpora poticanja razvoja poduzetništva na području Općine Tovarnik u 2022.godini, temeljem uredbe *De minimis* u sklopu

**MJERE 1 - Potpore novoosnovanim tvrtkama ( potpore početnicima)**

**Članak 1.**

Korisnici potpore mogu biti poduzetnici sa sjedištem u Općini Tovarnik, a koji se sukladno Zakonu o poticanju razvoja malog gospodarstva („Narodne novine“ br. 29/02, 63/07, 53/12, 56/13 i 121/16) svrstavaju u mikro i male subjekte malog gospodarstva koji su **registrirani nakon 30.06.2021. godine i nisu koristili potporu u 2021. godini.**

**Ukoliko novootvoreni obrt ima najmanje jednog zaposlenog na neodređeno vrijeme, uključujući vlasnika ili se za najmanje jednu osobu uplaćuju doprinosi za mirovinsko i zdravstveno osiguranje iznos potpore je jednokratno 7.000,00 kn.**

**Ukoliko novootvoreni obrt nema najmanje jednog zaposlenog na neodređeno vrijeme, uključujući vlasnika ili se za najmanje jednu osobu ne uplaćuju doprinosi za mirovinsko i zdravstveno osiguranje iznos potpore je jednokratno 5.000,00 kn.**

Ukupan iznos raspoloživ za ovu mjeru je 21.000,00 kn.

**Članak 2.**

**Uz zahtjev je potrebna sljedeća dokumentacija**:

* Preslika osobne iskaznice
* Preslika registracije ( obrtnica, rješenje ili izvadak iz sudskog registra )
* Potvrda zavoda za mirovinsko osiguranje o prijavi zaposlenja ili dokaz o uplati doprinosa
* Potvrda o nepostojanju duga prema općini tovarnik
* Izjavu o iznosima dodijeljenih potpora male vrijednosti iz drugih izvora tijekom prethodne dvije fiskalne godine i u tekućoj fiskalnoj godini
* Izjavu da nije primio potporu iz drugih izvora za istu namjenu
* Privolu

Zahtjevi se dostavljaju poštom ili osobno u zatvorenim omotnicama, na adresu:

**Općina Tovarnik, A.G. Matoša 2, 32249 Tovarnik,** ( s naznakom ),

„**Zahtjev za dodjelu potpora poticanja razvoja poduzetništva u 2022. - Mjera 1“ -ne otvaraj-**

Javni poziv je otvoren do iskorištenja sredstava, a najkasnije do 15.11.2022.

**Članak 3.**

Korisnici potpore u trenutku podnošenja Zahtjeva za dodjelu potpore ne smiju imati nepodmirenih dospjelih dugovanja prema Općini Tovarnik, a odnosi se na pravnu osobu i na fizičku osobu (obrtnika i građanina).

Korisnik potpore mora imati najmanje jednog (1) zaposlenog na neodređeno vrijeme s punim radnim vremenom, uključujući vlasnika/icu, osim ako pojedinom mjerom nije drugačije određeno.

**Članak 4.**

Korisnik potpore koji je u sustavu PDV-a ne ostvaruje pravo na PDV kao prihvatljiv trošak za potpore iz ovog Programa.

**Članak 5.**

Ovaj Program ne odnosi se na fizičke osobe koje obavljaju domaću radinost ili sporedno zanimanje sukladno Zakonu o obrtu.

**Članak 6.**

Podnositelji zahtjeva pravne osobe mogu ostvariti pravo na potporu ako osnivač, član društva ima prebivalište na području Općine Tovarnik, a u slučaju više osnivača, članova društva najmanje 50% osnivača, članova društva moraju imati prebivalište na području Općine Tovarnik.

U slučaju da osnivač nema prebivalište na području Općine Tovarnik, potrebno je da je sjedište tvrtke na području Općine Tovarnik.

**Članak 7.**

Podnositelj zahtjeva nema pravo na potporu ukoliko je za istu namjenu primio potporu iz drugih izvora.

**Članak 8.**

Odluku o dodjeli potpore donosi načelnik Općine na prijedlog Povjerenstva za dodjelu potpora za razvoj poduzetništva Općine Tovarnik u 2022. godini. Povjerenstvo imenuje načelnik Općine.

**Članak 9.**

Korisnici potpore mogu koristiti za više mjera, ali najviše do 25.000,00 kn.

Izuzetak su korisnici koji koriste Mjeru 4, koji osim nje mogu koristiti i druge mjere do najviše 15.000,00 kn.

**Članak 10.**

Ukoliko u nekoj od mjera preostane sredstava, ona se mogu koristiti u nekoj drugoj mjeri ovog Programa, Odlukom načelnika Općine. Tada se mijenjaju iznosi i broj korisnika po pojedinoj mjeri.

**Članak 11.**

Ukupan iznos sredstava osiguran po ovom Programu iz Proračuna Općine Tovarnik je 463.000,00 kn, a osigurava se iz prihoda od zakupa poljoprivrednog zemljišta u vlasništvu države u iznosu od 142.000,00 kn i iz vlastitih prihoda u iznosu od 321.000,00 kn.

**Članak 12.**

Neće se razmatrati zahtjevi podnositelja nad kojima je otvoren stečajni postupak, postupak predstečajne nagodbe ili postupak likvidacije, kao ni oni zahtjevi koji ne ispunjavaju svrhu i cilj ovog Programa.

OPĆINSKI NAČELNIK

Anđelko Dobročinac, dipl.ing.